इस बारे में आदर जैन बताते हैं, ‘‘जब मैं फ्रस्ट्रेट होकर अपनी नानी के पास पहुंचता, तब मेरी नानी मेरा उत्साह बढ़ाती थीं. वह कहती थीं कि आप सफल हो या न सफल हो, मगर यहां करियर में उपर नीचे होता रहेगा. एक दिन मेरी नानी ने एक कहानी सुनायी. जब मेरे नाना जी फिल्म ‘मेरा नाम जोकर’ बना रहे थे, उस वक्त बहुत सी समस्याओं से उन्हें जूझना पड़ा. आज इस फिल्म को क्लासिक कल्ट फिल्म के रूप में गिना जाता है. मगर उस वक्त यह फिल्म असफल हो गयी थी. इस फिल्म से उन्हें बड़ा धक्का लगा था. नानी ने बताया कि फिल्म ‘मेरा नाम जोकर’ के निर्माण के समय नाना जी को कितनी समस्याओं से जूझना पड़ा था. उन्हें घर गिरवी रखना पड़ा. घर में जो ज्वेलरी थी, वह सब बेचनी पड़ी. इस फिल्म के असफल होने के बाद मेरे नाना जी ने फिल्म निर्माण व निर्देशन से तौबा नहीं किया. बल्कि उसके बाद दूसरी फिल्म ‘बाबी’ बनायी, जिसने सफलता का नया रिकार्ड बनाया था. तो आपको खुद को गिराना नहीं है. बल्कि आपको फाइट करना है. नानी ने कहा, आदर तुझे सिर्फ लड़ना है. प्रयास करना है. मेहनत करनी है. फिल्म मिलेगी या नहीं, यह मत सोचो. केवल अपना कर्म करते जाओ. आप दिल लगाकर आडीशन देते समय अभिनय करो. नानी से यह सुनकर मेरा जोश बढ़ गया.’’